Source: https://www.konkurentsiamet.ee/et/uudised/ringkonnakohus-andis-polevkivi-muugihinna-vaidluses-oiguse-konkurentsiametile
Timestamp: 2020-03-30 23:31:29+00:00
Document Index: 2077490

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ']

Ringkonnakohus andis põlevkivi müügihinna vaidluses õiguse Konkurentsiametile | Konkurentsiamet
Avaleht Uudised Ringkonnakohus andis põlevkivi müügihinna vaidluse...
Ringkonnakohus andis põlevkivi müügihinna vaidluses õiguse Konkurentsiametile
Tallinna Ringkonnakohus kinnitas 8.10.2018 otsusega, et Konkurentsiameti järeldused VKG ja Eesti Energia vahelises põlevkivi müügihinda puudutavas vaidluses on olnud õiguspärased. Seetõttu jäeti VKG kontserni kaebus rahuldamata. Konkurentsiamet leidis 19.10.2015 lõpetatud järelevalvemenetluses, et Eesti Energia kontserni poolt VKG-le 2013-2015 pakutud põlevkivi müügihind oli konkurentsiseadusega kooskõlas. Ka Tallinna Halduskohus andis 31.10.2017 õiguse Konkurentsiametile.
Põlevkivi kasutatakse põhiliselt elektrienergia ja põlevkiviõli tootmiseks. Eesti Energia ja VKG on kaks suurimat põlevkivi kasutajat Eestis. Eesti Energia kontsernil on olnud õigus kaevandada ligikaudu 75% põlevkivist, mistõttu on ta ülekaalukalt suurim kaevandaja Eestis. VKG-l on võimalik kaevandada põlevkivi väiksemas mahus ning teatud tingimustel võib tal sellest puudu jääda. Sellises olukorras on VKG ajalooliselt Eesti Energia kontsernilt põlevkivi juurde ostnud. VKG leidis, et Eesti Energia kontserni pakutud põlevkivi hind oli teda diskrimineeriv. Konkurentsiamet tuvastas, et pakutud hinnad olid põhjendatult seotud vaadeldud ajal rahvusvahelistel turgudel kehtinud kõrgete energiahindadega ning Eesti Energia tegevus põlevkivi müügil ei olnud konkurentsi kahjustav. Ringkonnakohus nõustus põhimõtteliselt Konkurentsiameti seisukohtadega.